Építőipari innováció: egyedülálló vizsgálatot végeznek a Széchenyi István Egyetem munkatársai

Igazi kuriózum az a vizsgálat, amelyet a Széchenyi István Egyetem Építőanyag- és Szerkezetvizsgáló Laboratóriumában végeznek az intézmény munkatársai. Feladatuk egy piaci bevezetés előtt álló termék, a rozsdamentes acélból készített, hullámos gerincű gerenda viselkedésének feltérképezése. A hullámos kialakítás jelentősége, hogy a gerinc merevsége nagyobb a hagyományos, egyenes gerinchez képest, ezáltal csökkenthető a profil vastagsága, súlya, végső soron bekerülési költsége és az előállítás környezeti terhelése is.

A Széchenyi István Egyetemen zajló laboratóriumi vizsgálat a Transport-Beton Kft TR-Acél divíziója megbízásából indult. A gyártó koracélból készült, hullámos kialakítású gerendákat tervez termékként forgalmazni, mert azok számos előnnyel rendelkeznek a hagyományos profilú gerendákhoz képest. A hullámos kialakítás nagyobb teherbírást eredményez, a gerinclemez vastagságának csökkentésével akár harminc százalékkal kevesebb lehet a gerenda súlya is. Mindez kedvezően befolyásolja a bekerülési költséget, ráadásul az előállítás környezeti terhelése is kisebb.

Cserpes Imre tanársegéd, az egyetem Építész-, Építő- és Közlekedésmérnöki Kara Szerkezetépítési és Geotechnikai Tanszékének munkatársaiból álló kutatócsoport projektvezetője elmondta, az ipari partner fejleszti a terméket, az egyetem munkatársai pedig a szakmai, tudományos hátteret biztosítják a gerenda mechanikai viselkedésének feltérképezésével.

„A laboratóriumi vizsgálatok során törésteszteket, roncsolásos vizsgálatokat végzünk, hogy meghatározzuk a termékre jellemző teherbírási értékeket, amelyek megalapozzák a termék piacra vezethetőségét. A hullámgerinc és a koracél ötvözése újszerű technológiai megoldást eredményez, ezáltal a Széchenyi-egyetemen végzett vizsgálat is egyedülálló” – fogalmazott.

„Ez a komplex feladat – amelyben tanszékünk több kollégája egy csapatként részt vesz – számos haszonnal jár, hiszen az elméleti  tudást, a laborhátteret felhasználva ipari bevételt teremt, s az alkalmazott kutatások terén is nagy előrelépést jelent. A vizsgálatokra egy doktori disszertációt lehetett felépíteni, és több, a munkatársainkkal közösen készített publikációnk is megjelent már. A munkába bevontuk hallgatóinkat is, akik a gyakorlati feladataik mellett a Tudományos Diákköri Konferencia-dolgozatukban tudták hasznosítani a témát” – mondta el dr. Szép János tanszékvezető, a kar dékánja.

Kiemelte, ez a projekt kitűnő példa a Széchenyi István Egyetem szemléletmódjára, hiszen egyrészt minőségi szolgáltatást nyújt az ipari partnernek, másrészt hozzájárul az intézmény tudományos tevékenységéhez, a hallgatói tehetséggondozáshoz és a gyakorlatorientált szakemberképzéshez is.

A dékán aláhúzta: a megbízást a lehető legmagasabb minőségben végzik el, amely később referenciaként is szolgálhat más cégeknek, további értékes megbízásokat hozva az egyetem számára.

Sajtókapcsolat:

* Kommunikációs és Alumni Igazgatóság
* +36 96 503 400 / 3158
* kommunikacio@sze.hu

|  |  |
| --- | --- |
|  | © Fotó: Adorján AndrásA hullámos gerincű, korrózióálló gerenda mechanikai tulajdonságaiban és árában is kedvezőbb lehet, mint a hagyományos kialakítás. |
|  | © Fotó: Adorján AndrásCserpes Imre, a Széchenyi István Egyetem Szerkezetépítési és Geotechnikai Tanszékének tanársegédje a munkadarab elváltozását mutatja a teszt során. |

Eredeti tartalom: Széchenyi István Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/13372/epitoipari-innovacio-egyedulallo-vizsgalatot-vegeznek-a-szechenyi-istvan-egyetem-munkatarsai/